Gesin van vyf vermoorNooddiensvoertuie. (Foto: Netcare 911) Die liggame van vyf lede van dieselfde gesin, onder wie twee kinders, is gister in ŉ plantasie naby Richmond in KwaZulu-Natal gevind. Die moorde hou dalk verband met ŉ familievete. Die gesin het verlede week van hul plaas in Boston, net buite Pietermaritzburg, verdwyn. “Die polisie het Saterdag twee verdagtes ingeneem vir ondervraging. Die twee mans, onderskeidelik 25 en 27 jaar oud, is in Elandskop vasgetrek,” het brig. Jay Naicker, polisiewoordvoerder in KwaZulu-Natal, Dinsdag gesê. “ŉ Gesamentlike operasie is gister uitgevoer en die polisie het op die gesin se uitgebrande voertuig in Byrne, Richmond, afgekom. ŉ Verdere ondersoek het die polisie na ŉ nabygeleë plantasie gelei waar die liggame van Sizwe Mauris Ngcobo (64), Thandazile Zondi (41), Bonokwakhe Khuboni (40), Sibongile Fanelesibonge (2) en die een maand oue Libra Ngcobo gevind is.” Die liggame was erg verbrand en reeds besig om te ontbind. Naicker sê klagte van ontvoering en moord word ondersoek en nog inhegtenisnemings word verwag. “Die twee verdagtes is ook formeel aangekla en sal na verwagting Dinsdag in die landdroshof in Richmond verskyn.” Lt.genl. Nhlanhla Mkhwanazi, polisiekommissaris van KwaZulu-Natal, sê in dié stadium lyk dit of die moorde verband hou met ŉ familievete.